ΓΡΑΠΤΗ ΕΡΩΤΗΣΗ E-3846/97 υποβολή: Mihail Papayannakis (GUE/NGL) προς την Επιτροπή (5 Δεκεμβρίου 1997)

Θέμα: Οδηγίες σχετικά με τηλεοπτικές δραστηριότητες

Επειδή πολλά κράτη μέλη παραβιάζουν τις οδηγίες που αφορούν τις τηλεοπτικές δραστηριότητες (π.χ. 89/552/ΕΟΚ ((ΕΕ L 298 της 17.10.1989, σελ. 23. )) «Τηλεόραση χωρίς σύνορα», 93/83/ΕΟΚ ((ΕΕ L 248 της 06.10.1993, σελ. 15. )) «Περί συντονισμού ορισμένων κανόνων όσον αφορά το δικαίωμα του δημιουργού και τα συγγενικά δικαιώματα που εφαρμόζονται στις δορυφορικές ραδιοτηλεοπτικές μεταδόσεις και την καλωδιακή αναμετάδοση», 94/46/ΕΟΚ ((ΕΕ L 268 της 19.10.1994, σελ. 15. )) «Δορυφορικές επικοινωνίες» και 95/47/ΕΟΚ ((ΕΕ L 281 της 23.11.1995, σελ. 51. )) «Χρήση προτύπων για τη μετάδοση τηλεοπτικού σήματος») και επειδή ο οπτικοακουστικός τομέας είναι ένας από τους πιο σημαντικούς για την Επιτροπή, σύμφωνα και με τον αρμόδιο επίτροπο κ. Oreja, ερωτάται η Επιτροπή:

1. Με ποιό τρόπο πρόκειται να εφαρμόσει μια κοινή στρατηγική πέρα από το MEDIA II που να ενισχύει την ευρωπαϊκή οπτικοακουστική παραγωγή τη στιγμή που σχεδόν όλες οι «τηλεοπτικές οδηγίες» παραβιάζονται από τα κράτη μέλη, και

2. Εάν και πότε θα προσφύγει στο Δικαστήριο των Ευρωπαϊκών Κοινοτήτων και εναντίον ποιών κρατών μελών για παραβίαση των προαναφερθεισών οδηγιών;

Απάντηση του κ. Oreja εξ ονόματος της Επιτροπής (3 Φεβρουαρίου 1998)

Εκτός από τη θέση σε εφαρμογή του προγράμματος MEDIA II, η Επιτροπή πρότεινε ευρωπαϊκό ταμείο εγγυήσεων για την ενθάρρυνση της κινηματογραφικής και τηλεοπτικής παραγωγής (πρόταση απόφασης του Συμβουλίου της 14ης Φεβρουαρίου 1995) ((ΕΕ C 41 της 13.2.1996. )) για την οποία το Κοινοβούλιο εξέφερε ευνοϊκή γνώμη. Ωστόσο, αναμένεται ακόμη η απαιτούμενη ομοφωνία στο Συμβούλιο.

Βάσει των νέων πρωτοβουλιών, η Επιτροπή ξεκίνησε φάση διαβούλευσης και ανάλυσης, ιδίως μέσω των «Συνεδριάσεων» του οπτικοακουστικού τομέα που θα διεξαχθούν στο Ηνωμένο Βασίλειο την άνοιξη του 1998 και της ομάδας προβληματισμού υψηλόβαθμων υπαλλήλων που συστάθηκε πρόσφατα από το μέλος της Επιτροπής που είναι αρμόδιο για τις πολιτιστικές υποθέσεις. Επίσης, θα υποβάλει κατά τη διάρκεια του 1998 πράσινο βιβλίο για τις πολιτιστικές πλευρές των νέων οπτικοακουστικών υπηρεσιών και υπηρεσιών ενημέρωσης σύμφωνα με τις δεσμεύσεις που έχει αναλάβει στους τομείς αυτούς.

Εξάλλου, πρέπει να υπενθυμιστεί ότι στο πλαίσιο της διαδικασίας λόγω παράλειψης και σύμφωνα με το άρθρο 169 της συνθήκης ΕΚ, η Επιτροπή έχει ευρεία εξουσία εκτίμησης ιδίως όσον αφορά τη δυνατότητα να προσφύγει στο Ευρωπαϊκό Δικαστήριο. Συγκεκριμένα εκδόθηκε στις 24 Οκτωβρίου 1997 ((έγγρ. COM (97) 523 τελικό. )) δεύτερη έκθεση της Επιτροπής προς το Συμβούλιο, το Κοινοβούλιο και την Οικονομική και Κοινωνική Επιτροπή σχετικά με την εφαρμογή της οδηγίας 89/552/ΕΟΚ του Συμβουλίου της 3ης Οκτωβρίου 1989 για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων ((ΕΕ L 298 της 17.10.1989. )) που φέρει τον τίτλο «Τηλεόραση χωρίς σύνορα». Η έκθεση αυτή παρουσιάζει και αναλύει μεταξύ άλλων επτά αποφάσεις του Δικαστηρίου σχετικά με την ερμηνεία και την εφαρμογή της οδηγίας αυτής. Επίσης, η Επιτροπή αποφάσισε να προσφύγει στο Δικαστήριο για να επιβεβαιωθεί ότι η Ιταλία δεν τήρησε τις υποχρεώσεις δυνάμει της Συνθήκης ΕΚ και της οδηγίας «Τηλεόραση χωρίς σύνορα».